Hver morgen, når Anette Schønemann vågner af sig selv, glæder hun sig.

- Jeg skal ikke vælte ud af sengen, ned af trappen, ud i bilen og ud i morgentrafikken, fortæller hun.

I stedet kan hun ligge og kigge ud på træerne, før hun i sit eget tempo står op.

Til morgenkaffe og en kalender, der kun rummer de ting, som hun selv ønsker. For selv om den 73-årige pensionerede kemilærer har kysset farvel til madpakker og skema, har hun masser at lave.

I forgårs besøgte hun veninden Janni med morgenbrød, den anden dag tog hun på udflugt til Mølleåen med 'mimrekortet' og spejderveninden Irene, og i morgen skal hun ind og se generalprøve i DR Koncerthuset.

Undersøgelsen Realdania har i samarbejde med Gallup spurgt 7.090 repræsentativt udvalgte personer over 25 år i den danske befolkning, hvor tilfredse de er med deres liv. Sådan faldt svarene i gennemsnit på en skala fra 1-10: 25-39 år: 6,85

40-49 år: 6,93

50-69 år: 7,73

Over 70 år: 8,24

- Jeg 'føjter' meget, som de siger i Matador, men forskellen er, at jeg ikke sidder med en skemalagt kalender langt ud i tiden.

- Det er jo et luksusliv, et rent luksusliv, siger hun.

'Vi har været svineheldige'

Hun tilhører da også den generation af danskere, der er de mest tilfredse. Det viser en undersøgelse, som Realdania har lavet i samarbejde med Gallup.

Her blev folk spurgt om, hvor tilfredse de var med livet på en skala fra 1-10. Mens danskere mellem 25-39 år i gennemsnit lå på 6,85 og de 40-49 årige på 6,93, angav danskere over 70 år, at de var helt oppe på 8,24 på tilfredshedsskalaen.

Men ifølge Anette Schønemann tilhører hun også en heldig generation.

- Vi har været svineheldige. Vi har haft medvind hele vejen igennem, siger hun.

De mange efterkrigsbørn blev født ind i en tid, hvor der stadig var rationeringsmærker, men velstanden steg støt.

- Vi blev mætte, og vi frøs ikke. Vi boede godt og havde masser af legekammerater. Når vi kom hjem fra skole, så var det bare smide tasken og så ud og lege, fortæller hun og tænker tilbage på en anden tid.

Som ældre kan man slappe lidt af over for nogle ting, som de yngre ikke kan. Henrik Lauridsen Lolle, lektor i statskundskab på Aalborg Universitet